এ দিক থেকে বিশ্লেষণ করলে তৃতীয় বিশ্বের নতুন একটি রাষ্ট্র বাংলাদেশের রাজনীতির যে চিত্র আমরা দেখি, তা অত্যন্ত হতাশাব্যঞ্জক। বাংলাদেশের মতো তৃতীয় বিশ্বের দেশে রাজনীতিকদের প্রধান কাজ হলো সঙ্ঘাত নিরসনের পরিবর্তে নতুনভাবে সঙ্ঘাতের জন্ম দেয়া। জাতীয়পর্যায়ে ঐক্য প্রতিষ্ঠার পরিবর্তে বিভাজন রেখাকে আরো গাঢ় করা। ব্যক্তি, গোষ্ঠী ও দলীয়পর্যায়ে প্রতিযোগিতার পরিবর্তে বৈরিতার এক আবহ সৃষ্টি করা। জনকল্যাণের কথা সব সময় তারা উচ্চারণ করেন বটে, কিন্তু যেহেতু এসব দেশের বেশির ভাগ রাজনীতিক আত্মস্বার্থ তাড়িত, তাই ব্যক্তিগত বা দলীয়পর্যায়ে দুর্নীতির মাত্রা অত্যন্ত উঁচু। রাষ্ট্রীয় ক্ষমতা তাদের কাছে আমানতস্বরূপ নয়, বরং প্রভাব-বৈভব অর্জনের মাধ্যম মাত্র। রাজনীতির প্রকৃতি যে বুদ্ধিবৃত্তিক শ্রেষ্ঠত্বের উচ্চ গ্রামে সংগ্রথিত, তৃতীয় বিশ্বের বেশির ভাগ দেশে তার কোনো প্রতিফলন চোখে পড়ে না। রাষ্ট্রক্ষমতা তাই রাজনীতিকদের কাছে মহামূল্যবান মণিমুক্তার মতো। রাষ্ট্রক্ষমতার মতো এমন দুর্লভ বস্তু আর নেই। যারা ক্ষমতাসীন তারা এর পূর্ণ সুযোগ গ্রহণে কৃতসংকল্প। যারা ক্ষমতার বাইরে রয়েছেন তারা ক্ষমতার এই দুর্গটিকে নিয়ন্ত্রণে আনতেও কৃতসংকল্প, তা যেকোনো প্রকারেই হোক না কেন। ক্ষমতাসীন এবং ক্ষমতা লাভে দৃঢ়সংকল্প উভয়ের গুরু কিন্তু এরিস্টটল বা প্লেটো নন। তাদের গুরু মেকিয়েভেলি। লক্ষ্য যেহেতু রাষ্ট্রীয় ক্ষমতা, এর দোহন করাই হোক অথবা হোক না এর দখল, সব পন্থাই গ্রহণযোগ্য। নীতিবোধ এ ক্ষেত্রে অসহায়। নৈতিকতার কোনো সূত্র এ ক্ষেত্রে কার্যকর নয়। লক্ষ্যই যেহেতু পন্থা নির্ধারণ করছে (End justifies the means), তাই ন্যায়-অন্যায় চিন্তায় কেউ ক্লিষ্ট নয়। রাষ্ট্র তখন আর নৈতিক প্রতিষ্ঠান (A Moral Institution) থাকে না। ১৯৬১ সালের ১৬ নভেম্বরে The times পত্রিকায় প্রকাশিত এক আক্ষেপবাণীতে এমনি এক নীতিহীন রাষ্ট্রের রাজনীতিকদের প্রকৃতির বিশদ বিবরণ দেখা যায়। লেখা হয়েছিল, ‘সেই সব উচ্চকণ্ঠ এবং অসংলগ্ন প্রতিশ্রুতি। অসম্ভব সব দাবি। ভিত্তিহীন পরিকল্পনা আর অকার্যকর প্রকল্পের জগাখিচুড়ি... নিরেট সুবিধাবাদিতা, যার সাথে সত্যের ও ন্যায়নীতির কোনো সম্পর্ক নেই। অযৌক্তিক খ্যাতির পেছনে পাগলা ঘোড়ার মতো ছোটাছুটি। নিয়ন্ত্রণবিহীন আবেগের জ্বালামুখ উন্মুক্তকরণ। নিয়ন্ত্রণের প্রকৃতির লালন। তথ্যের বিকৃতি। সেই ব্যর্থ এবং অর্থহীন বৃথা আশফালন’ (All those noisy and incoherent promises, the impossible demands, the hotchpotch of unfounded ideas and impractical plans.... opportunism that cares neither for truth nor justice; the inglorious chase after unmerited fames, the unleashing of uncontrollable passions, the exploitation of the lowest instincts, the distortion of facts.... all that feverish and sterile fuss.)